Document ID: 31997R2623

Nariadenie Rady (ES) č. 2623/97
z 19. decembra 1997,
ktorým sa uplatňuje článok 6 nariadení (ES) č. 3281/94 a (ES) č. 1256/96 na systém viacročných všeobecných colných preferencií vzhľadom na určité priemyselné a poľnohospodárske výrobky pochádzajúce z rozvojových krajín
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na článok 113,
so zreteľom na návrh Komisie,
so zreteľom na stanovisko Európskeho parlamentu [1],
so zreteľom na stanovisko Hospodárskeho a sociálneho výboru [2],
keďže článok 6 nariadení (ES) č. 3281/94 [3] a (ES) č. 1256/96 [4] stanovuje, že od 1. januára 1998 sú najrozvinutejšie krajiny na základe objektívnych a jasne stanovených kritérií vylúčené z uplatňovania nárokov podľa týchto nariadení;
keďže na zohľadnenie faktu, že niektoré krajiny potrebujú zvýšiť vývoz hotových výrobkov, referenčný prah na vylúčenie najrozvinutejších krajín by mal tvoriť príjem na hlavu rovnajúci sa najnižšiemu takémuto príjmu v členských štátoch EÚ, ktorý je upravený odkazom na index rozvoja uvedený v časti 2 prílohy II k nariadeniam (ES) č. 3281/94 a (ES) č. 1256/96;
keďže tento prístup je objektívny a jasný tým, že obsahuje faktor, ktorý je najmenej kontroverzný a najlepšie predstavuje súčasný stav v podporovaných krajinách a rovnako umožňuje zachovať jeden z cieľov VSP, a to diverzifikáciu exportu podporovaných krajín;
keďže vylúčenie niektorých krajín z profitovania zo všeobecných colných preferencií nesmie mať za následok zbavenie členov regionálnych združení, ktorých členmi sú aj vylúčené krajiny, výhod získaných už skôr v rámci regionálneho zoskupovania prostredníctvom používania výrobkov pochádzajúcich z uvedených vylúčených krajín; keďže odstránenie tejto výhody by odporovalo cieľu článku 6 spomínaných nariadení, ktorým je prerozdelenie výhod systému medzi menej rozvinuté krajiny,
PRIJALA TOTO NARIADENIE:
Článok 1
Kritériá uvedené v článku 6 nariadení (ES) č. 3281/94 a (ES) č. 1256/96 sú:
- hrubý národný produkt na hlavu, ktorý v súlade s najnovšou správou Svetovej banky presahuje 8210 USD za rok 1995,
- index rozvoja prepočítaný v súlade so vzorcom a na základe čísel uvedených v časti 2 prílohy II nariadení (ES) č. 3281/94 a (ES) č. 1256/96, ktorý je väčší ako - 1.
Tieto kritériá sa uplatňujú súhrnne.
Článok 2
Vyňatie jednej krajiny alebo oblasti zo zoznamu krajín alebo oblastí profitujúcich zo všeobecných preferencií na základe kritérií stanovených v článku 1 neovplyvní možnosť používania výrobkov pochádzajúcich z tejto krajiny v rámci regionálneho mechanizmu kumulácie platného pre regionálne zoskupenia uvedené v článku 72 ods. 3 nariadenia Komisie (ES) č. 2454/93 z 2. júla 1993, ktorým sa vykonáva nariadenie Rady (EHS) č. 2913/92, ktorým sa ustanovuje Colný zákonník spoločenstva [5] za predpokladu, že krajina bola členom regionálneho zoskupenia odkedy nadobudol účinnosť viacročný systém preferencií platný na dotknutý výrobok a nepovažuje sa za krajinu pôvodu finálneho výrobku v zmysle článku 72a nariadenia (ES) č. 2454/93.
Článok 3
Zo zoznamu krajín a oblastí profitujúcich zo všeobecných preferencií stanovených v prílohe III nariadení (ES) č. 3281/94 a (ES) č. 1256/96 sa vyškrtnú, podľa kritérií uvedených v článku 1, tieto krajiny a oblasti:
- Hongkong,
- Singapur,
- Južná Kórea.
Článok 4
Toto nariadenie nadobúda účinnosť 1. mája 1998.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 19. decembra 1997

Labels: 3
18
1
6